b'\n_START_ARTICLE_\nKranjska de\xc5\xbeelna banka\n_START_PARAGRAPH_\nKranjska de\xc5\xbeelna banka je bila banka ustanovljena za financiranje potreb gospodarstva v de\xc5\xbeeli Kranjski._NEWLINE_Banka je bila ustanovljena 15. oktobra 1909 na podlagi sklepa de\xc5\xbeelnega zbora, delovati pa je za\xc4\x8dela 4. januarja 1912. Za banko sta se zavzemala tudi Ivan Hribar in Fran \xc5\xa0uklje, zasluge za njeno ustanovitev pa ima Slovenska ljudska stranka in zlasti \xc5\xa1e duhovnik in gospodarstvenik Evgen Lampe. Sede\xc5\xbe banke je bil v Ljubljani, delovla pa je lahko le na ozemlju Kranjske, za njeno poslovanje pa je jam\xc4\x8dila de\xc5\xbeela. Po koncu vojne se je preoblikovala iz javnega v zasebni denarni zavod in od 1921 poslovala pod imenom Hipotekarna banka jugoslovanskih hranilnic v Ljubljani z delni\xc5\xa1ko glavnico 2 500 000 dinarjev. Zaradi dviga vlog regulativnih hranilnic, ki so izgubile denar pri propadu Slovenske banke, je kljub celo 10% dividendam pre\xc5\xa1la 1930 v tiho likvidacijo in bila 11. avgusta 1941 izbrisana iz registra._NEWLINE_Banka se v nasprotju s sorodnimi ban\xc4\x8dnimi institucijami v drugih avstrijskih de\xc5\xbeelah ni omejevala le na hipotekarne kredite ampak je prevzemla \xc5\xa1ir\xc5\xa1e ban\xc4\x8dne posle. Glavni ban\xc4\x8dni poudarek je bil na komunalnih, hipotekarnih, melioracijskih in \xc5\xbeelezni\xc5\xa1kih posojilih. Kapital je pridobivla s pomo\xc4\x8djo de\xc5\xbeele in z izdajanjem obveznic za katere je jam\xc4\x8dila ustanoviteljica.'